ERŐS VÁRUNK AZ ÚRISTEN!                                                               ÚTJELZŐ 4. oldal

Kinek tartotta magát reformátorunk?    Isten jegyzőjének és evangéliuma tanújának!

Halála 472. évfordulóján, tőle magától olvassuk „szabálytalan” végrendelete végén írott „önértékelését”!
„Végül mindenkit kérek, mivel az ajándékozás és az életjáradék dolgában nem használtam jogi formulákat és kifejezéseket (amire okom volt), tekintsenek olyannak engem, amilyen valóságban vagyok. Vagyis égen és földön, sőt a pokolban is jól ismert tekintélyes bírónak, akiben sokkal jobban lehet bízni és hinni, mint akármilyen jegyzőben. Mert ha Isten minden irgalmasság Atyja az ő drága Fiának evangéliumát rám, átkozott, szegény, méltatlan és nyomorult bűnösre bízta, és engem abban hű és igaz szolgájává tett, mindeddig megtartott és (hűnek) talált, sőt általam a világon sokakat is megnyert, és mivel engem az igazság tanítójának tartanak a pápa átka, és a császár, a királyok, a fejedelmek, a papok, sőt minden ördög haragja ellenére, higgyenek hát nekem sokkal inkább itt, ebben a kis dologban. Kiváltképpen, mivel itt van az én jól ismert kézírásom, remélem, ez elég ahhoz, hogy mondják és tanúsítsák, hogy ez doktor Luther Mártonnak (Isten jegyzőjének és evangéliuma tanújának) komoly és jól átgondolt akarata, amit saját keze és pecsétje bizonyít.
	Kelt és kiadatott Vízkereszt napján, 1542-ben.                 Luther M.”
Forrás: Luther Márton végrendelete – Corvina Kiadó 1982. (33–34. oldal) – A reformátor testamentumának tartalmát és történetét ismerteti Fabiny Tibor 
 
Reformátorunk üzenete az utókornak
A „Luther Márton mélysége és magassága” című könyv február 18-i áhítatában bizonyára nem véletlenül olvashatjuk ezeket a gondolatait, s tekinthetjük akár szellemi végrendeletének! „Józanok legyetek, vigyázzatok; mert a ti ellenségetek, az ördög, mint ordító oroszlán szerte jár, keresvén, kit elnyeljen.” (1Pt 5,8)
„Hű és komoly figyelmeztetés ez kegyes, istenfélő szíveknek. Ha még száz esztendeig élnék is, és Isten kegyelme által nemcsak az előző és jelenlegi hordákat és fergetegeket, hanem az eljövendőket is lecsendesíthetném, látom én jól, utódainknak ezzel még nem lenne biztosítva a béke, mert az ördög él és munkálkodik. Ti, a mi utódaink, imádkozzatok komolysággal és keressétek Isten Igéjét állhatatosan! Viseljétek gondját Isten szegény viharlámpájának! Legyetek felfegyverkezve és felkészülve, mint akik minden órában arra várnak, hogy az ördög valahol betörjön egy üveget vagy ablakot, hogy föltépjen egy ajtót vagy tetőt, hogy elfújja a lámpást. Ezért legyetek éberek és vigyázzatok! Ő nem alszik és nem ünnepel, nem is hal meg az utolsó ítélet előtt. Nekem meg neked meg kell halnunk, de ha mi már halottak leszünk, ő még mindig az lesz, aki addig volt, és ostromaival nem hagy fel. Krisztus, a mi drága Urunk, aki a fejét széttaposta, jöjjön el és szabadítson meg végre az ő ostromlásától! Ámen.” – De ne feledjük a himnusz szavait sem: „E világ ura / Gyúljon bosszúra: / Nincs ereje már, / Reá ítélet vár, / Az ige porba dönti. // Mienk a menny örökre!” (EÉ 254,3.4) (Forrás: a címben idézett mű 61. oldala. Kiadja: Koinónia, Kolozsvár.)
ÚTJELZŐ Kistemplomi Körlevél 2018. II.   Felelős szerkesztő: dr. Endreffy Ildikó körzeti     
                           felügyelő * Felelős kiadó: dr. Kovács László Attila körzeti parókus lelkész.
Legyen ez az ÚTJELZŐ hasznos iránytű (GPS) a keskeny úton járó minden Olvasónak!
Utunk a mennybe visz! ERŐS VÁRUNK AZ ÚRISTEN! Mienk a menny örökre!

 Ú  T  J  E  L  Z  Ő       

              
Nyíregyházi Evangélikus Egyházközség I. körzet KISTEMPLOMI KÖRLEVÉL 2018. II. 
Házi Kincstár: Böjt 1. vasárnapján (Mt 4,1-11)
Szemelvények Dr. Luther Márton igehirdetéséből (0294-0305 oldal)
A könyv teljes anyaga letölthető innen: www.garainyh.hu/luther/Luther.exe
Bő tartalmú evangélium ez, ... Mindenekelőtt a mi drága Úr Krisztusunknak példáját állítjuk szemeink elé, melyből látjuk, hogy minden keresztény, mihelyt megkereszteltetett, a gonosz Sátán ellen küzdő hadseregbe soroztatott be, aki folyton sarkán ül, és míg az ember él, kísértéseivel nem hágy fel. ... Ragaszkodjék tehát minden keresztény tántorítlanul Isten igéjéhez s annak hirdetéséhez, tanulja azt szorgalmasan, gyakorolja magát abban s amellett járuljon szünet nélkül buzgó imádsággal Isten elé, hogy az ő országa hozzánk eljöjjön, minket nehéz kísértetbe esni ne hagyjon, hanem inkább minden gonosztól kegyelmesen megőrizzen. ... Krisztus nem önmagától sietett ki a pusztába, hanem a Szentlélek parancsolta azt neki, hogy mi is hasonlóképen cselekedjünk és ilyesmire önszántunkból ne vállalkozzunk. ... Most pedig vizsgáljuk meg egyenként a kisértéseket. ... Az ördög kisértése tehát abban áll, hogy az Üdvözítő Isten igéjét, mely az embernek Isten segítségét ígéri, figyelmen kívül hagyván, csupán a kenyérre gondoljon. ... A kisértés tehát még ma sem szűnt meg, az ördög az igét jelentéktelennek tünteti fel, s arra ösztönzi az embereket, hogy ne annyira Istennek beszéde, mint inkább kenyér, pénz és vagyon után törekedjenek. ... Ez a lelki, csudálatos kenyér, melyből, ha valaki eszik, vagyis Isten beszédében hisz, örök élete vagyon; jegyezd meg ezt jól. ... Mert Krisztus nem azért volt a pusztában, hogy csudákat tegyen, hanem hogy szenvedjen. ... Ámde itt láthatod, az ördög a szentírást is tudja idézni, hogy vele az embereket megcsalja. ... Abból csak azt ragadja kik, ami az ő ügyének szolgál; ami neki nincs ínyére, azt kihagyja, s szépen elhallgatja. ... A harmadik megkísértés csupán emberi hagyomány. Ez a legdurvább, melynél fogva az ördög dicsőség és hatalom által igyekszik bennünket Isten igéje ellenében bálványimádásra bírni. ... Ő a mi prédikálásunkat s istentiszteletünket kigúnyolja, mert mi hozzá képest koldusok vagyunk és sok mindent el kell tűrnünk. ... Mi azonban, ... egyedül Isten igéjét tartsuk szem előtt, azt kövessük, s azon kívül semmiféle isteni szolgálatnak ne hódoljunk. E háromféle kísértésnek vagyunk kitéve, míg csak élünk. Tanuljuk meg tehát, miként védekezzünk az ellen Isten igéjével, hogy a középúton haladhassunk, értéktelen kövek miatt hitünket fel ne áldozzuk, se pedig hitünkben elbizakodottak ne legyünk; se végre pénz és vagyon miatt a helyes isteni tisztelettől el ne térjünk, hanem a hitben és istenfélelemben mindvégig állhatatosan megmaradjunk. A mi drága Krisztusunk, aki e kisértések fölött miértünk diadalt aratott, adjon nekünk is erőt, hogy őáltala győzedelmeskedjünk és üdvözüljünk. Ámen. 
(Forrás: http://andreas.blog.hu/2017/03/05/hazi_kincstar_bojt_1_vasarnapjan) 
Istentől gazdagon megáldott böjti elcsendesedést kívánunk Olvasóinknak Dr. Luther Márton gondolataival; halálának 472. évfordulóján! * „Bizony, koldusok vagyunk!”